अवैध कब्जों के कारण क्वींस रोड पर वन-वे के बावजूद लगता है जाम
सड़क के दोनों किनारों के फुटपाथ पर लगी रहती हैं कारें और खाने-पीने की रेहड़ियां
शहरके दूसरे बाजारों की तरह क्वींस रोड पर भी हुए नाजायज कब्जे राहगीरों के लिए परेशानी का सबब बने हुए हैं। ऐसा नहीं कि सरकार लोगों की परेशानी से आखें मूदे हुए है लेकिन इन कब्जों ने सरकारी प्रयासों को भी चोट पहुंचने में कोई कसर नहीं रख छोड़ी। इस रोड पर भारी ट्रैफिक को देखते हुए करीब एक दशक पहले इसे वन वे कर दिया गया था।
ऐसा समझा जा रहा था कि वन वे होने से ट्रैफिक लोड कम होगा और सड़क पर चलने वाले गाडिय़ां आसानी से यहां से निकल सकेंगी, लेकिन सड़क पर नाजायज कब्जों ने सरकार की कोशिश को ऐसा पलीता लगाया कि दिन में कई-कई बार इस सड़क पर ट्रैफिक जाम का नजारा आम देखने को मिलता है। कब्जा करने वालों के खिलाफ कोई कार्रवाई ना होने को लेकर लैंड विभाग फिर से सवालों के घेरे में है।
क्वींस रोड पर अक्सर भारी ट्रैफिक रहता है, जिसमें चौपहिया वाहनो की गिनती सबसे अधिक होती है। क्योंकि यह सड़क आगे बटाला रोड, लारेंस रोड और हाल गेट की तरफ जाने वाले ट्रैफिक के फ्लो को फॉलो करती है लिहाजा स्टेशन, कचहरी रोड और भंडारी पुल की तरफ से आने वाला ट्रैफिक इसी सड़क से होकर गुजरता है। भारी ट्रैफिक के कारण सड़क पर गाडिय़ां रेंगती हुई निकलती है। करीब एक दशक पहले इस सड़क को वन वे कर दिया गया था ताकि चौपहिया वाहनों को गुजरने में आसानी हो और ट्रैफिक वाल्यूम पर नियंत्रित किया जा सके, लेकिन सड़कों पर हुए कब्जों ने इस रोड को भी शहर के भीड़ भरे बाजारों की गिनती मे ला दिया है।
शहर के पाश इलाकों के साथ जुड़ने वाली इस रोड पर काफी गिनती में होटल है, जिनमें हर रोज हजारों टूरिस्ट आते हैं। करीब 50 फीट चौड़ी सड़क पर एक ओर कारें लगाने वालों ने काफी जगह घेर रखी है और बाकी की जगह खाने पीने वाली रेहडिय़ों, फुटपाथ पर बैंच लगाकर जूते चप्पलों और गारमेंट्स की सेल लगाने वालों ने। लिहाजा सड़क पर चलने के लिए कोई जगह नहीं बचती। पैदल चलने वाले सड़क पर ही चलने को मजबूर हंै। शहर के लोगों के लिए तो यह रोज का काम है, लेकिन टूरिस्टों के लिए यह स्थिति काफी तकलीफ देह होती है।
लैंड विभाग नहीं आता नजर
लैंडविभाग शहर से कब्जे हटाने के बड़े-बड़े दावे करता है। यह भी कहा जाता है कि छोटे बाजारों में विभाग के बड़े ट्रक नहीं जा सकते इसलिए कब्जों को हटाने में दिक्कत पेश आती है, लेकिन यहां के हालात देखकर नहीं लगता कि कभी लैंड विभाग ने कब्जा करने वालों के खिलाफ एक्शन किया हो। क्या विभाग इस बात का जवाब देगा कि पचास फीट चौड़ी सड़क जिस पर हर रोज हजारों वाहन दौड़ते हैं, इस पर विभाग का ट्रक कब्जे हटाने के लिए क्यों नहीं जाता। अगर विभाग चाहे तो कब्जा करने वालों की हिम्मत नहीं कि वो अपनी मनमानी कर सकें।
क्वींस रोड के फुटपाथ पर कारें और रेहड़ियां कब्जा जमाए रखती हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva